Document ID: 32014R1026

KOMISJONI DELEGEERITUD MÄÄRUS (EL) nr 1026/2014,
25. juuli 2014,
millega muudetakse nõukogu määruse (EÜ) nr 1528/2007 (millega teatavatest Aafrika, Kariibi mere ja Vaikse ookeani (AKV) piirkonna riikide rühma riikidest pärit toodete suhtes kohaldatakse korda, mis on sätestatud lepingutes, millega või mille tulemusel luuakse majanduspartnerlus, ning mida on muudetud Euroopa Parlamendi ja nõukogu määrusega (EL) nr 527/2013 seoses mitme riigi väljajätmisega läbirääkimised lõpule viinud piirkondade ja riikide loetelust) I lisa
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 20. detsembri 2007. aasta määrust (EÜ) nr 1528/2007, millega teatavatest Aafrika, Kariibi mere ja Vaikse ookeani (AKV) piirkonna riikide rühma riikidest pärit toodete suhtes kohaldatakse korda, mis on sätestatud lepingutes, millega või mille tulemusel luuakse majanduspartnerlus, (1) ning mida on muudetud Euroopa Parlamendi ja nõukogu 21. mai 2013. aasta määrusega (EL) nr 527/2013 seoses mitme riigi väljajätmisega läbirääkimised lõpule viinud piirkondade ja riikide loetelust, (2) eriti selle artikleid 2a ja 2b,
ning arvestades järgmist:
(1)
Nende soodustatud riikide loetelu, kelle suhtes kohaldatakse ELi tollimaksu- ja kvoodivaba impordirežiimi, on esitatud määruse (EÜ) nr 1528/2007 (edaspidi „turulepääsu määrus”) I lisas.
(2)
Läbirääkimised majanduspartnerluslepingu (edaspidi „leping”) üle ühelt poolt Euroopa Ühenduse ning teiselt poolt Vaikse ookeani piirkonna riikide vahel jõudsid lõpule 23. novembril 2007.
(3)
Botswana, Côte d'Ivoire, Fidži, Ghana, Kamerun, Kenya, Namiibia ja Svaasimaa ei astunud vajalikke samme oma lepingute ratifitseerimiseks. Seepärast muudeti määrusega (EL) nr 527/2013 vastavalt määruse (EÜ) nr 1528/2007 artikli 2 lõikele 3 ning eriti selle punktile b viimati nimetatud määruse I lisa. Nimetatud riikide suhtes ei kehti määruse (EÜ) nr 1528/2007 kohaselt lubatud turulepääsu kord enam alates 1. oktoobrist 2014.
(4)
Komisjonil on õigus võtta kooskõlas määruse (EÜ) nr 1528/2007 artiklitega 2a ja 2b vastu delegeeritud õigusakte, et muuta kõnealuse määruse I lisa ja ennistada sellesse lisasse määruse (EL) nr 527/2013 kohaselt eemaldatud riigid, niipea kui need riigid on astunud vajalikud sammud oma majanduspartnerluslepingute ratifitseerimiseks.
(5)
Fidži on astunud vajalikud sammud oma majanduspartnerluslepingu ratifitseerimiseks ja on 17. juulil 2014 sellest lepingu hoiulevõtjale teatanud,
ON VASTU VÕTNUD KÄESOLEVA MÄÄRUSE:
Artikkel 1
Riigi ennistamine I lisasse
Määruse (EÜ) nr 1528/2007 I lisasse lisatakse järgmine riik:
Fidži Vabariik.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Seda kohaldatakse alates 1. oktoobrist 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. juuli 2014

Labels: 3
15
18